《初五日呈潘提举时祷雨应而未洽》
宋代·赵蕃

潦退旱随至，吏忧民足伤。
陂塘待天雨，饘粥仰官仓。
事势胡能待，收成亟所望。
关心厪汉节，用意格穹苍。
忽已云霓合，兼之雷电将。
骤来能点点，快落遂浪浪。
未复田畴绿，才苏菜陇黄。
粗能宽闵闵，聊且慰皇皇。
末世耽饕佛，前闻戒暴尫。
于公明孝妇，卜式讼弘羊。
是可资邦本，宁唯致岁穰。
公行有余力，我句漫斯狂。
半载官离次，欲归行绝粮。
何当荷蓑笠，及此济江湘。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不待卒。諡文节。